5ί9Π3ΐυΓβ ΝοΙ 
νβΓίίίθά^ \ 




ϋ^ιυίΓΓ^θηεϋ 6γ 
νΑΚνΑΚΑ ΖΑΟΗ/' 
ϋ3(β: 2017.06.01 
ΕΕ5Τ 
Κθ35θπ: δίβΠθα ΡϋΡ 
(θΓπ6θί)(1βι1) | 

Ιοθ3(ΐοη: Α0τβ|5, ΕΙΙίπϊΚο 
Τ γρο9Γ3<ϊο 


3937 


ΕΦΗΜΕΡΙΔΑ 
ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


9 Ιουνίου 2017 


ΤΕΥΧΟΣ ΤΡΙΤΟ 


Αρ. Φύλλου 531 


ΥΠΟΥΡΓΕΙΟ ΠΑΙΔΕΙΑΣ, 

ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ 

Αριθμ. 2/2016 _ 

Το Πειθαρχικό συμβούλιο των μελών του Δ.Ε.Π. 
των Ανωτάτων Εκπαιδευτικών Ιδρυμάτων (άρ¬ 
θρο 2 παρ. 2 εδ. δ, άρθρο 5 του π.δ. 160/2008, 
άρθρο 65 του ν. 3900/2010 και άρθρο 80 παρ. 5 
περ. β' και γ' του ν. 4009/2011). 

Αποτελούμενο από τους Ειρήνη Σάρπ, Αντιπρόεδρο 
του Συμβουλίου της Επικράτειας (ο Πρόεδρος του Συμ¬ 
βουλίου της Επικράτειας και οι αρχαιότεροι Αντιπρόε¬ 
δροι είχαν κώλυμα), ως Πρόεδρο, Εμμ. Κλαδογένη, Αρε¬ 
οπαγίτη (το τακτικό μέλος X. Ευαγγέλου, Αρεοπαγίτης, 
είχε κώλυμα), Δ. Καββαδία-Κωνσταντάρα, Σύμβουλο του 
Ελεγκτικού Συνεδρίου, Μιχαήλ Μπρατάκο, Πρόεδρο του 
Τ.Ε.Ι. Αθήνας και Π. Τζιώνα, Αναπληρωτή Πρόεδρο του 
ΑΤΕΙ Θεσσαλονίκης (ο Πρόεδρος του Α.Τ.Ε.Ι. Θεσσαλο¬ 
νίκης, είχε κώλυμα), ως μέλη. 

Συνήλθε σε δημόσια συνεδρίαση, στο Κατάστημα του 
Συμβουλίου της Επικράτειας, στις 16 Φεβρουάριου 2015, 
ημέρα Δευτέρα και ώρα 17.00 με παρόντα τον αναπλη¬ 
ρωτή Γραμματέα του Ιωάννη Μητροτάσιο, Προϊστάμενο 
της Γραμματείας του Β'Τμήματος του Συμβουλίου της 
Επικράτειας (η Γραμματέας του Συμβουλίου, Μαριάνθη 
Παπασαράντη, Προϊσταμένη της Διεύθυνσης της Γραμ¬ 
ματείας του Συμβουλίου της Επικράτειας, είχε κώλυμα). 
Αντικείμενο της συνεδρίασης ήταν η εκδίκαση, μετά την 
παραπεμπτική σε δημόσια ακρόαση 23/2014 απόφαση 
του Συμβουλίου τούτου, της πειθαρχικής αγωγής που 
έχει ασκηθεί από τον Πρόεδρο του ΑΤΕΙ Θεσσαλονίκης 
κατά του Γεωργίου Δεληπορανίδη, Αναπληρωτή Καθη¬ 
γητή του ΑΤΕΙ Θεσσαλονίκης, ο οποίος κλήθηκε νόμιμα 
και δεν παραστάθηκε. 

Αφού άκουσε τον εισηγητή της υποθέσεως Εμμ. Κλα- 
δογένη, ο οποίος ανέγνωσε την 23/2014 απόφαση του 
Συμβουλίου τούτου, και μελέτησε τα στοιχεία του φα¬ 
κέλου 

Σκέφθηκε κατά το νόμο 

1. Επειδή, κατά του Γεωργίου Δεληπορανίδη του Κων/ 
νου, Αναπληρωτού Καθηγητού του Αλεξανδρείου Τε¬ 
χνολογικού Εκπαιδευτικού Ιδρύματος (Α.Τ.Ε.Ι.) Θεσσα¬ 
λονίκης, ασκήθηκε πειθαρχική δίωξη από τον Πρόεδρο 
του εν λόγω Ιδρύματος, με την υπ' αριθμ. 178/1-7-2013 


πράξη του, για το λόγο ότι: «Α) Την 12-11-2010, την 
16-11 -2010, την 18-11 -2010, την 18-03-2011 και την 
30-03-2011, με περισσότερες πράξεις του που συνιστούν 
εξακολούθηση του ίδιου εγκλήματος όντας υπάλληλος 
(κατά την έννοια του άρθρου 13 α του Ποινικού Κώδικα) 
με πρόθεση παρέβη τα καθήκοντα της υπηρεσίας του με 
σκοπό να βλάψει άλλον και συγκεκριμένα ως αναπλη¬ 
ρωτής καθηγητής και προϊστάμενοςτουΤμήματος Οχη¬ 
μάτων, της Σχολής Τεχνολογικών Εφαρμογών (Σ.Τ.ΕΦ.) 
του ΑΤΕΙ Θεσσαλονίκης με περισσότερες πράξεις που 
συνιστούν εξακολούθηση του ίδιου εγκλήματος παρέβη 
τα καθήκοντα της υπηρεσίας του με σκοπό να βλάψει 
την εγκαλούσα Νικολίνκα Στολάκη, επίκουρη καθηγή- 
τριατου ανωτέρω Τμήματος. Β)Την 10-03-2011 και την 
30-03-2011 με περισσότερες πράξεις του που συνιστούν 
εξακολούθηση του ίδιου εγκλήματος ισχυρίστηκε εγ- 
γράφως ενώπιον τρίτων για κάποιον άλλον γεγονός που 
μπορούσε να βλάψει την τιμή και την υπόληψή του, το 
δε ανωτέρω γεγονός ήταν ψευδές και ο κατηγορούμενος 
τελούσε εν γνώσει της αναλήθειας αυτών». 

2. Επειδή, κατά το άρθρο 3 του ν. 249/1976 (Πειθαρ¬ 
χικό Συμβούλιο Καθηγητών και Υφηγητών Α.Ε.Ι.): «Οι 
καθηγηταί και υφηγηταί των Ανωτάτων Εκπαιδευτικών 
Ιδρυμάτων παύονται υποχρεωτικώς ένεκα καταδίκης δι' 
ους λόγους και οι δικαστικοί λειτουργοί. Η σχετική δικα¬ 
στική απόφασις πέμπτεται αμελλητί υπό του Υπουργού 
Εθνικής Παιδείας και Θρησκευμάτων ή του Πρυτάνεως, 
εις το κατά το άρθρον 2 του παρόντος Συμβούλιον» και 
κατά το άρθρο 60 παρ. 1 περ. γ'του κυρωθέντος με το 
άρθρο πρώτο του ν. 1756/1988 Κώδικα Οργανισμού 
Δικαστηρίων και Κατάστασης Δικαστικών Λειτουργών 
(Κ.Ο.Δ.Κ.Δ.Λ. ΦΕΚ Α' 35): «Εκτός από την περίπτωση της 
επιβολής πειθαρχικής ποινής οριστικής παύσης λόγω 
πειθαρχικού παραπτώματος, ο δικαστικός λειτουργός 
παύεται οριστικά: α)..., β)... γ) αν καταδικάσθηκε αμετά- 
κλητα σε οποιαδήποτε ποινή, για αδίκημα από τα αναφε- 
ρόμενα στο άρθρο 37 παρ. 1 περ. ε' (του Κ.Ο.Δ.Κ.Δ.Λ.)», 
μεταξύ δε των αδικημάτων αυτών περιλαμβάνονται η 
παράβαση καθήκοντος και η συκοφαντική δυσφήμηση. 
Από τις διατάξεις αυτές προκύπτει ότι για την επιβολή 
της πειθαρχικής ποινής της οριστικής παύσεως στους 
καθηγητές των Α.Ε.Ι. και Τ.Ε.Ι. λόγω καταδίκης αυτών 
σε οποιαδήποτε ποινή για παράβαση καθήκοντος ή 
για συκοφαντική δυσφήμηση, απαιτείται η ποινή του 

ποινικού δικαστηρίου να έχει καταστεί αμετάκλητη. Εξ 
άλλου, κατά το άρθρο 23 παρ. 1 π.δ. 160/2008 (Πρότυ¬ 
πος Γενικός Εσωτερικός Κανονισμός Λειτουργίας των 
Α.Ε.Ι. ΦΕΚ Α'220), όπως ισχύει μετά το άρθρο 81 παρ. 58 
ν. 4009/2011 (ΦΕΚ Α' 125): «Πειθαρχικά παραπτώματα 
για τα μέλη Δ.Ε.Π. ή Ε.Π., Ε.Ε.ΔΙ.Π. ή Ε.ΔΙ.Π., Ε.Τ.Ε.Π. και το 
λοιπό βοηθητικό και έκτακτο διδακτικό-εκπαιδευτικό 
προσωπικό των Α.Ε.Ι., καθώς και για τους προπτυχια¬ 
κούς και μεταπτυχιακούς φοιτητές ή σπουδαστές και 
υποψήφιους διδάκτορες συνιστούν η παραβίαση των 
κείμενων διατάξεων της νομοθεσίας για τα Α.Ε.Ι., η παρα¬ 
βίαση των αποφάσεων των οργάνων του ιδρύματος και 
η παραβίαση των κανόνων συμπεριφοράς που πρέπει 
να επιδεικνύουν τα μέλη της ακαδημαϊκής κοινότητας, 
ώστε να μην διαταράσσεται η δημοκρατική λειτουργία 
και να μην θίγεται το κύρος του Α.Ε.Ι. και των λειτουργών 
του. Ειδικότερα, πειθαρχικά παραπτώματα συνιστούν 
ιδίως: α) Η συνειδητή αποσιώπηση της άμεσης ή έμμεσης 
συνεισφοράς άλλων προσώπων στο αντικείμενο της επι¬ 
στημονικής τους έρευνας και διδασκαλίας, β) Η παράλει¬ 
ψη δήλωσης οποιοσδήποτε σύγκρουσης συμφερόντων 
αναφορικά με την τελική έκβαση συγκεκριμένης έρευνας 
στην οποία συμμετέχουν, γ) Η χρησιμοποίηση χώρων, 
εγκαταστάσεων και υποδομών του ιδρύματος με τρόπο 
αντίθετο προς τον προορισμό τους και τους κανονισμούς 
που διέπουν τη λειτουργία τους ή χωρίς τη νόμιμη άδεια 
του αρμόδιου οργάνου του Α.Ε.Ι. δ) Η επίδειξη συμπερι¬ 
φοράς που κατ'ανάλογη εφαρμογή του άρθρου 107 του 
Υπαλληλικού Κώδικα (ν. 3528/2007, Α'26), όπως εκάστο- 
τε ισχύει, συνιστά πειθαρχικό παράπτωμα για τους δημο¬ 
σίους υπαλλήλους». Περαιτέρω, κατά το άρθρο 107 παρ. 
1 περ. β'ν. 3528/2007 («Κύρωση του Κώδικα Κατάστασης 
Δημοσίων Πολιτικών Διοικητικών Υπαλλήλων και Υπαλ¬ 
λήλων Ν.Π.Δ.Δ.»), όπως αντικαταστάθηκε με το άρθρο 
δεύτερο του Ν. 4057/2012 (ΦΕΚ Α 54): «Πειθαρχικά πα¬ 
ραπτώματα είναι: α)... β) κάθε παράβαση υπαλληλικού 
καθήκοντος που προσδιορίζεται από τις υποχρεώσεις 
που επιβάλλουν στον υπάλληλο οι κείμενες διατάξεις, 
εντολές και οδηγίες.... γ)...». 

3. Επειδή, στην προκειμένη περίπτωση, από τα στοι¬ 
χεία της πειθαρχικής δικογραφίας και μετά από εκτίμηση 
και του με ημερομηνία 9.1.2014 απολογητικού υπομνή¬ 
ματος του πειθαρχικώς διωκομένου καθηγητού προκύ¬ 
πτουν τα ακόλουθα: Α) Την 12.11.2010ο διωκόμενος 
συνέταξε την υπ' αριθμ. πρωτ. ΟΦ 30/4235/12.11.2010 
πρόσκληση για σύγκληση την 16.11.2010 του Συμβου¬ 
λίου τουΤμήματος Οχημάτων της ΣχολήςΤεχνολογικών 
Εφαρμογών του Α.Τ.Ε.Ι. Θεσσαλονίκης, εγγράφοντας ως 
δεύτερο θέμα της ημερήσιας διάταξης την «αξιολόγηση- 
αναστολή διανομής βιβλίου με τίτλο Οχήματα - Σύστημα 
Μετάδοσης της κίνησης, εκδόσεις υηίνθί^ίΐγ 5ΐυάίο 
Ργθ55, Θεσσαλονίκη 2004, ανατ. 2007» του οποίου συγ¬ 
γραφέας ήταν Νικολίνκα Στολάκη, επίκουρη καθηγήτρια 
του ανωτέρωΤμήματος. Στη συνεδρίαση της 16.11.2010 
του ως άνω Συμβουλίου, κατόπιν προτάσεως του διω- 
κομένου, αποφασίστηκε κατά πλειοψηφία (ήτοι με την 
δική του ψήφο ως Προέδρου και την ψήφο του συμμε- 
τέχοντος φοιτητή, μέλους του Συμβουλίου), με το με 
αριθμό 14/2010 πρακτικό του εν λόγω Συμβουλίου, η 


αναστολή της διανομής του βιβλίου με τίτλο «Οχήματα- 
Σύστημα Μετάδοσης της κίνησης», εκδόσεις ΙΙηίνθΓ5ίΐγ 
5ΐυάίο Ργθ 55 Θεσσαλονίκη 2004, ανατ. 2007, (του οποίου 
συγγραφέας ήταν η προαναφερθείσα Νικολίνκα Στολά¬ 
κη), η επαναξιολόγησή του από αρμόδια επιστημονική 
επιτροπή αξιολόγησης και, μέχρι την επαναξιολόγηση 
του, η διακοπή χρηματοδότησης εκ μέρους του Τμήμα¬ 
τος Οχημάτων της διανομής του. Στη συνέχεια, δυνάμει 
του προαναφερθέντος με αριθμό 14/2010 Πρακτικού 
του ως άνω Συμβουλίου ο κατηγορούμενος συνέταξε 
και απέστειλε στη Γραμματεία τουΤμήματος Οχημάτων 
την με αριθμό πρωτ. ΟΦ.5/1992/8.06/2011 παραγγελία - 
εντολή, το ως άνω βιβλίο να μην συμπεριληφθεί στον 
κατάλογο των διδακτικών συγγραμμάτων. Στις ανωτέρω 
πράξεις του δε, προέβη ο διωκόμενος παρά το γεγονός 
αφενός μεν ότι με τα άρθρα 15 του ν. 3549/2007 (όπως 
αντικαταστάθηκε από το άρθρο 33 παρ. 1 α ν. 3848/2010 
και ίσχυε πριν την κατάργησή του από το άρθρ. 81 
παρ. 25 ν. 4009/2011) και τα άρθρα 1 παρ. 1,2 παρ. 1 και 
1 και 2 και 3 παρ. 1, 2 και 3 της υπουργικής απόφασης 
Φ1/76244/Β3, η οποία εκδόθηκε κατ' εξουσιοδότηση 
του άρθρου 15 παρ. 2α του ανωτέρω ν. 3549/2007, ορι¬ 
ζόταν ότι ο συνολικός κατάλογος διδακτικών συγγραμ¬ 
μάτων καταρτίζεται ύστερα από επιλογή της Γενικής 
Συνέλευσης του Τμήματος και αφού ληφθούν υπόψιν 
εισηγήσεις διδασκόντων και υπευθύνων των αντίστοι¬ 
χων μαθημάτων που αφορούν τα διδακτικά συγγράμ¬ 
ματα και δεν προβλεπόταν διαδικασία αξιολόγησης των 
προτεινόμενων από τη Γενική Συνέλευση διδακτικών 
συγγραμμάτων, αφετέρου δε, με την από 24.11.2004 
απόφαση τηςΤριμελούς Επιτροπής Αξιολόγησης του ως 
άνω Τμήματος, είχε προταθεί η διανομή του ανωτέρω 
βιβλίου και, με την δυνάμει αυτής εκδοθείσα με αριθμό 
16/4.12.2004 απόφαση του Συμβουλίου του ιδίου Τμή¬ 
ματος, είχε αποφασισθεί ομόφωνα από το χειμερινό 
εξάμηνο του έτους 2004-2005 η διανομή του προανα¬ 
φερθέντος βιβλίου, καθόσον είχε κριθεί κατάλληλου 
επιπέδου και ικανό να καλύψει, σε ποσοστό 70% τουλά¬ 
χιστον, τις ανάγκες διδασκαλίας του βασικού μαθήματος 
ΣΤ' Εξαμήνου με τίτλο «οχήματα-κιβώτια ταχυτήτων 
οχημάτων». Εξάλλου, μέχρι το χειμερινό εξάμηνο του 
ακαδημαϊκού έτους 2010-2011 είχαν εκδοθεί ισάριθμες 
ομόφωνες αποφάσεις του Συμβουλίου του Τμήματος 
Οχημάτων, ήτοι οι από 18.04.2006, 11.11.2008, 
18.05.2009,26.11.2009,30.08.2010 αποφάσεις, που ενέ- 
κριναν και παρέτειναν τη διανομή του ανωτέρω βιβλίου. 
Ο διωκόμενος, τόσο με την ιδιότητά του ως Αναπληρω¬ 
τή Καθηγητή όσο και με την ιδιότητα του Προϊσταμένου 
τουΤμήματος Οχημάτων της Σ.Τ.Ε.Φ. του Α.Τ.Ε.Ι. Θεσσα¬ 
λονίκης τελούσε σε γνώση τόσο των ισχυουσών διατά¬ 
ξεων, που όριζαν τα καθήκοντα και τις εν γένει αρμοδι- 
ότητές του, όσο και των προηγούμενων αποφάσεων του 
Συμβουλίου τουΤμήματος, που αφορούσαν το ως άνω 
διδακτικό σύγγραμμα, και, παρά ταύτα, με τις πράξεις 
του, ανέστειλε α) την εγγραφή του βιβλίου της προανα- 
φερθείσας Νικολίνκας Στολάκη στον κατάλογο των δι¬ 
δακτικών συγγραμμάτων του Τμήματος Οχημάτων της 
Σ.Τ.Ε.Φ. του Α.Τ.Ε.Ι. Θεσσαλονίκης για το διδακτικό έτος 
2011-2012 και β)την ανάρτηση αυτού στο πληροφορι- 

ακό σύστημα ΕΥΔΟΞΟΣ, εκ του οποίου επιλέγονται τα 
προς διανομή διδακτικά συγγράμματα. Β) Την 18.11.2010 
και την 30.03.2011 ο διωκόμενος, με την ιδιότητα του 
Προϊσταμένου του Τμήματος Οχημάτων της Σ.Τ.Ε.Φ. του 
Α.Τ.Ε.Ε Θεσσαλονίκης, επέβαλε σε βάρος της προανα- 
φερθείσας Νικολίνκας Στολάκη την πειθαρχική ποινή της 
επίπληξης και της μείωσης των μηνιαίων αποδοχών της 
κατά 1/6, αντίστοιχα, καταλογίζοντας της σε αμφότερες 
τις περιπτώσεις κατ'εξακολούθηση παραβατική συμπε¬ 
ριφορά. Στις πράξεις του, δε, αυτές προέβη ο διωκόμενος 
παρά το γεγονός ότι κατά το άρθρο 25 του π.δ. 160/2008 
«για τα μέλη Δ.Ε.Π. ή Ε.Π. οι πειθαρχικές ποινές της επί¬ 
πληξης και του προστίμου επιβάλλονται μετά προηγού¬ 
μενη απολογία από τον Πρύτανη ή Πρόεδρο», ιδιότητες 
τις οποίες δεν είχε ο διωκόμενος, ο οποίος ήταν Προϊ¬ 
στάμενος του Τμήματος Οχημάτων. Εξάλλου, την εν 
προκειμένω έλλειψη αρμοδιότητας του διωκομένου 
επεσήμανε, με την με αριθμό πρωτ. ΔΦ 10.1/1023/ 
8.02.2011 γνωμοδότησή του, και ο Νομικός Σύμβουλος 
του Α.Τ.Ε.Ι. Θεσσαλονίκης, ο οποίος χαρακτήρισε ως ανυ¬ 
πόστατες τις ανωτέρω πράξεις του διωκομένου, με τις 
οποίες επέβαλε σε βάρος της Νικολίνκας Στολάκη πει¬ 
θαρχικές ποινές. Γ) α) Την 10.03.2011 ο διωκόμενος, με 
την ιδιότητα του Προϊσταμένου του Τμήματος Οχημάτων 
της Σ.Τ.Ε.Φ. του Α.Τ.Ε.Ι. Θεσσαλονίκης, συνέταξε, υπέγρα¬ 
ψε και απέστειλε προς τον εκπρόσωπο των εκδόσεων 
«Τζιόλα» έγγραφό του με αριθμό πρωτ. ΟΦ 5/806/ 
10.03.2011, στο οποίο, μεταξύ άλλων, ανέφερε για την 
προαναφερθείσα Νικολίνκα Στολάκη: «Σας γνωρίζω ότι 
στο παραπάνω Επιστημονικό Σύγγραμμα (εννοεί το προ- 
αναφερθέν βιβλίο με τίτλο «Οχήματα - Σύστημα Μετά¬ 
δοσης της κίνησης», του οποίου συγγραφέας είναι η 
ανωτέρω) έχει διαπιστωθεί εκτεταμένη «ΛΟΓΟΚΛΟΠΗ» 
από το Γερμανικό Σύγγραμμα «δΐΐΌθίτιυηςεΚυρρΙυι^θη 
υπό 5ΐΓθθΐτιυη95νν3ηάΙθΓ» \Λ/οΙί Μθυπζίο με Α5 ΙΝ: 
Β0000ΒΡ595, ϊ/θΜθς δριϊηάθΐ·. Η αντιγραφή από το γερ¬ 
μανικό σύγγραμμα, είναι αυταπόδεικτη. Το χειρότερο 
όμως στοιχείο είναι η κακή μετάφραση από το γερμανι¬ 
κό. Περαιτέρω: Μετά από σχετικό έλεγχο στα αρχεία της 
Γραμματείας του Τμήματος διαπιστώθηκαν τα εξής: (α) το 
παραπάνω βιβλίο είναι άγνωστο στοΤμήμα και ουδέπο¬ 
τε έχει αξιολογηθεί από επιστημονική επιτροπή, (β) το 
παραπάνω βιβλίο ουδέποτε έχει προταθεί επισήμως από 
τοΤμήμα να διανέμεται και επομένως τίθεται εδώ σοβα¬ 
ρό ερώτημα πειθαρχικών και ποινικών ευθυνών που θα 
αναζητηθούν, (γ) το παραπάνω βιβλίο διανεμήθηκε κατά 
την διάρκεια του προηγούμενου εξαμήνου στους σπου¬ 
δαστές του Τμήματος παρανόμως αφού επισήμως το 
βιβλίο τούτο είναι άγνωστο στο τμήμα. Σας γνωρίζω ότι 
το βιβλίο: Οχήματα Συστήματα Μετάδοσης της Κίνησης 
με κωδικό Βιβλίο στον Εύδοξο: 36591, δεν είναι δυνατόν 
να προταθεί προς διανομή στους σπουδαστές του Τμή- 
ματος όπως έχει ήδη αποφασισθεί σε Γ.Σ. του Τμήμα¬ 
τος...». Όπως, όμως, έχει ήδη εκτεθεί ανωτέρω υπό στοι¬ 
χείο Α, με την από 24.11.2004 απόφαση της Τριμελούς 
Επιτροπής Αξιολόγησης του ως άνω Τμήματος Οχημά¬ 
των, είχε προταθεί η διανομή του ανωτέρω βιβλίου και, 
με την με αριθμό 16/4.12.2004 απόφαση του Συμβου¬ 
λίου του Α.Τ.Ε.Ι. Θεσσαλονίκης, είχε αποφασισθεί ομό¬ 


φωνα από το χειμερινό εξάμηνο του έτους 2004-2005 η 
διανομή του βιβλίου αυτού, καθόσον κρίθηκε κατάλλη¬ 
λου επιπέδου και ικανό να καλύψει, σε ποσοστό 70% 
τουλάχιστον, τις ανάγκες διδασκαλίας του βασικού μα¬ 
θήματος Στ' Εξαμήνου με τίτλο «οχήματα-κιβώτια ταχυ¬ 
τήτων οχημάτων». Εξάλλου, μέχρι το χειμερινό εξάμηνο 
του ακαδημαϊκού έτους 2010-2011 είχαν εκδοθεί ισά¬ 
ριθμες ομόφωνες αποφάσεις του Συμβουλίου του Α.Τ.Ε.Ι. 
Θεσσαλονίκης, ήτοι οι από 18.04.2006, 11.11.2008, 
18.05.2009,26.11.2009,30.08.2010 αποφάσεις, που ενέ- 
κριναν και παρέτειναν τη διανομή του ανωτέρω βιβλίου. 
Περαιτέρω, ουδεμία λογοκλοπή είχε διαπιστωθεί κατά 
την συγγραφή του εν λόγω βιβλίου, είχε μόνο διαπιστω¬ 
θεί ότι σε σελίδα του βιβλίου η συγγραφέας Νικολίνκα 
Στολάκη είχε παραθέσει εικόνα-απεικόνιση του υδραυλι¬ 
κού συμπλέκτη οχήματος, η οποία είχε επίσης παρατεθεί 
από το συγγραφέα στο γερμανικό σύγγραμμα με τίτλο 
«ΒΐΓΟθΐηυηςεΚυρρΙυηςθη υηά δΐΐ'ΟθΐηυηςεννΒηάΙθί'», δί¬ 
χως, ωστόσο, τα σχόλια της Νικολίνκας Στολάκη και οι 
εν γένει επεξηγήσεις της να ταυτίζονται μετά σχόλια και 
το κείμενο διδασκαλίας του γερμανού συγγραφέα. Εξάλ¬ 
λου, η Νικολίνκα Στολάκη είχε μνημονεύσει ρητά στη 
σχετική σελίδα, στην οποία παρέθεσε το σχήμα του 
υδραυλικού συμπλέκτη, την πατρότητα αυτού, και ανέ¬ 
φερε τη σχετική βιβλιογραφία. Σε κάθε δε περίπτωση η 
εικόνα του υδραυλικού συμπλέκτη που απεικονίζεται 
στο γερμανικό σύγγραμμα και στο βιβλίο της Νικολίνκας 
Στολάκη είναι η μοναδική πραγματική εικόνα αυτού του 
συμπλέκτη που υπάρχει αντικειμενικά στον εμπειρικό 
κόσμο και δεν μπορεί να αποτυπωθεί με άλλον τρόπο. 
Τα ανωτέρω αποδοθέντα στη Νικολίνκα Στολάκη μπο¬ 
ρούσαν να βλάψουν την τιμή και την υπόληψή της, κα¬ 
θώς της απέδιδαν συμπεριφορά ηθικά επιλήψιμη και 
ποινικά κολάσιμη, ενείχαν δε αμφισβήτηση του κύρους, 
της επιστημονικής της κατάρτισης και της αξιοπρέπειάς 
της και περιήλθαν σε γνώση του εκπροσώπου και των 
υπαλλήλων του εκδοτικού οίκου «Τζιόλα», του Προέ¬ 
δρου, των Αντιπροέδρων και του Διευθυντή της Σχολής 
Τεχνολογικών Εφαρμογών του Α.Τ.Ε.Ι. Θεσσαλονίκης, 
όπως επίσης και του Υφυπουργού Παιδείας, Δια Βίου 
Μάθησης και Θρησκευμάτων, β) Την 30.03.2011 ο διω¬ 
κόμενος, με την ιδιότητα του ΠροϊσταμένουτουΤμήμα- 
τος Οχημάτων της Σ.Τ.Ε.Φ. του Α.Τ.Ε.Ι. Θεσσαλονίκης, 
συνέταξε, υπέγραψε και απέστειλε προς την προανα¬ 
φερθείσα Νικολίνκα Στολάκη την με αριθμό πρωτ. 
Φ10.1/1280/30.03.2011 πράξη του, με την οποία της 
επέβαλε, όπως έχει ήδη εκτεθεί, την πειθαρχική ποινή 
της μείωσης των μηνιαίων αποδοχών της κατά 1/6. Στην 
πράξη αυτή αναφέρονται, μεταξύ άλλων, τα εξής: «Κυρία 
Στολάκη, Λαμβάνοντας υπ'όψιν:... (β)την αυθαίρετη και 
αδικαιολόγητη απουσία σας από τις αίθουσες διδασκα¬ 
λίας τις ώρες παραδόσεων των μαθημάτων που έχετε 
αναλάβει να διδάξετε (γ) την τεράστια αναστάτωση που 
προκαλέσατε στο Τμήμα και η οποία προκύπτει από το 
από 29.07.2011 0Φ20/2057 ενυπόγραφο έγγραφο 116 
Σπουδαστών του Τμήματος. Σας επιβάλλεται η ποινή 
μείωσης κατά 1 /6 των μηνιαίων αποδοχών σας. Σας γνω¬ 
ρίζουμε ότι η κατ'εξακολούθηση παραβατική συμπερι¬ 
φορά συνιστά βαρύτατο πειθαρχικό αδίκημα ελεγχόμε- 

νο αρμοδίως». Όπως προκύπτει, όμως, από τα στοιχεία 
του φακέλου, η Νικολίνκα Στολάκη απούσιασε από τα 
καθήκοντα της κατά το χρονικό διάστημα από την 
22.03.2011 έως και την 24.03.2011 δικαιολογημένα, λαμ- 
βάνοντας αναρρωτική άδεια με απόφαση του Γενικού 
Γραμματέα της Διεύθυνσης Διοικητικού του Α.Τ.Ε.Ι. Θεσ¬ 
σαλονίκης, η οποία (απόφαση) κοινοποιήθηκε και στη 
Σχολή Τεχνολογικών Εφαρμογών του ως άνω Ιδρύματος. 
Εξάλλου, δεν φαίνεται η ανωτέρω με την ως άνω απου¬ 
σία της να προκάλεσε αναστάτωση στους φοιτητές του 
Τμήματος Οχημάτων, καθόσον ήρθε σε συνεννόηση με 
αυτούς, ώστε να προχωρήσει σε αναπλήρωση των διδα¬ 
κτικών ωρών, και σε κάθε περίπτωση δεν ήταν υπεύθυ¬ 
νη για την τυχόν έλλειψη ενημέρωσης των φοιτητών 
σχετικά με την απουσία της, καθόσον η ενημέρωση των 
φοιτητών συνιστά υποχρέωση της Διοίκησης του Τμή¬ 
ματος, και ειδικότερα και του ίδιου του διωκομένου.Τα 
ανωτέρω μπορούσαν να βλάψουν την τιμή και την υπό¬ 
ληψη της Νικολίνκας Στολάκη, καθώς της απέδιδαν συ¬ 
μπεριφορά παραβιάζουσα τις κατά νόμον υποχρεώσεις 
της έναντι των φοιτητών και του Ιδρύματος και περιήλ¬ 
θαν σε γνώση του Προέδρου, των Αντιπροέδρων, του 
Διευθυντή της Σχολής Τεχνολογικών Εφαρμογών του 
Α.Τ.Ε.Ι. Θεσσαλονίκης και του Διευθυντή Οικονομικών 
της Σχολής, όπως επίσης και του Υφυπουργού Παιδείας, 
Δια Βίου Μάθησης και Θρησκευμάτων. 

4. Επειδή, για τις ανωτέρω πράξεις ασκήθηκε εις βά¬ 
ρος του πειθαρχικώς ελεγχομένου ποινική δίωξη για 
α') παράβαση καθήκοντος κατ'εξακολούθηση (άρθρο 
259 Π.Κ.) και β') συκοφαντική δυσφήμηση (άρθρα 363, 
362 Π.Κ.), καταδικάσθηκε δε αυτός α') πρωτοδίκως με 
την υπ'αριθμ. 8098/2013 απόφαση του Β'Τριμελούς 
Πλημμελειοδικείου Θεσσαλονίκης σε συνολική ποινή 
φυλακίσεως 18 μηνών και β') ύστερα από ασκηθείσα 
από τον ίδιο έφεση, με την υπ' αριθμ. 4187/12.12.2013 
απόφαση τουΤριμελούς Εφετείου Θεσσαλονίκης, σε συ¬ 
νολική ποινή φυλακίσεως 14 μηνών, χωρίς η απόφαση 
αυτή να έχει καταστεί αμετάκλητη. 

5. Επειδή, εν όψει των εκτεθέντων, οι ως άνω ανάρ¬ 
μοστες ενέργειες του διωκομένου συνιστούν, κατά την 
κρίση του Συμβουλίου, το από το άρθρο 23 παρ. 1 περ. δ' 
π.δ. 160/2008 προβλεπόμενο πειθαρχικό παράπτωμα 
της κατ' εξακολούθησιν παραβιάσεως των κανόνων συ¬ 


μπεριφοράς, την οποία πρέπει να επιδεικνύουν τα μέλη 
της ακαδημαϊκής κοινότητος, ώστε να μην θίγεται το κύ¬ 
ρος των Α.Ε.Ι. και των λειτουργών τους. Κατ'ακολουθίαν, 
το Πειθαρχικό Συμβούλιο, δεχόμενο την τέλεση των ως 
άνω πειθαρχικώς διωκομένων πράξεων εκ μέρους του 
εν λόγω καθηγητού και λαμβάνον υπ' όψιν την βαρύ¬ 
τητα του παραπτώματος, το οποίο αντανακλά ευθέως 
και πλήττει το κύρος του Τ.Ε.Ι., κρίνει κατά πλειοψηφίαν, 
ότι πρέπει να επιβληθεί στον διωκόμενο η πειθαρχική 
ποινή του προστίμου ενός (1) μηνιαίου μισθού, όπως 
αυτός έχει διαμορφωθεί κατά τον χρόνο εκδόσεως της 
παρούσης αποφάσεως, θα παρακρατηθεί δε από τις 
αποδοχές του σε έξι (6) ισόποσες μηνιαίες δόσεις. Δύο 
(2) όμως μέλη του Συμβουλίου, ήτοι ο Εισηγητής-Αρε- 
οπαγίτης Εμμανουήλ Κλαδογένης και η Σύμβουλος του 
Ελεγκτικού Συνεδρίου Δέσποινα Καββαδία-Κωνσταντά- 
ρα, έχουν την γνώμη ότι στον πειθαρχικώς διωκόμενο 
πρέπει να επιβληθεί η ποινή της προσωρινής απολύσεως 
δύο (2) μηνών. 

ΓΙΑ ΤΟΥΣ ΛΟΓΟΥΣ ΑΥΤΟΥΣ 

Αποφαίνεται ότι ο αναπληρωτής καθηγητής του Αλε- 
ξάνδρειουΤεχνολογικού Εκπαιδευτικού Ιδρύματος Θεσ¬ 
σαλονίκης Γεώργιος Δεληπορανίδης ετέλεσε το αναφε- 
ρόμενο στο σκεπτικό κατ' εξακολούθησιν πειθαρχικό 
παράπτωμα. 

Επιβάλλει στον ανωτέρω αναπληρωτή καθηγητή την 
πειθαρχική ποινή του προστίμου ενός (1) μηνιαίου μι¬ 
σθού, ο οποίος θα παρακρατηθεί από τις αποδοχές του, 
όπως αυτές έχουν διαμορφωθεί κατά τον χρόνο της εκ¬ 
δόσεως της παρούσης αποφάσεως, σε έξι (6) ισόποσες 
μηνιαίες δόσεις. 

Κρίθηκε και αποφασίστηκε στην Αθήνα, στις 16 Φε¬ 
βρουάριου 2015 

Η Πρόεδρος Ο Γραμματέας 

Ε.ΣΑΡΠ ΙΩ. ΜΗΤΡΟΤΑΣΙΟΣ 

και απαγγέλθηκε δημόσια σε αίθουσα συνεδριάσεων 
του Συμβουλίου της Επικράτειας στις 23 Νοεμβρίου 
2016. 

Η Πρόεδρος 
Β. ΘΑΝΟΥ 

